Kreepm

Kreepm () is en Dörp in de Gemeen Kerklinneln in’n Landkreis Veern, Neddersassen. Binnen de Gemeen Kerklinneln billt de Oort tohoop mit Brammer de polietsche Oortschop Kreepm.

 Geografie 

De Oort liggt op de Linnelner Geest. Dat Water ut dat Rebeed flütt över Kreepmer Beek un Schmobeek na’n Gohbeek hen af.

De Naveröörd sünd Rahnhorst un Süderwals in’n Noorden, Lüttjen Zähln un Groten Zähln in’n Oosten, Brouk, Schmomöhlen un Lüttjen Linneln in’n Süüdoosten, Kerklinneln, Deelsen un Brammer in’n Süüdwesten un Holbm un Weehoff in’n Noordwesten.

 Historie 

Kreepm kummt wohrschienlich 1320 in en Oorkunn von’n Veerner Bischop Nikolaus as Cregenhob toeerst in de Oorkunnen vör. Aver dat is nich ganz düüdlich, wat mit düt Cregenhob ok würklich dat Dörp Kreepm meent weer. As dat Dörp Huckfelde in de Neegd von Kreepm un Brammer in dat 15. Johrhunnert verswunnen is, dor is de Feldmark von düt Dörp twüschen Kreepm un Brammer opdeelt worrn.

In’n Eersten Weltkrieg sünd söss Soldaten ut Kreepm un Brammer fullen oder vermisst un in’n Tweten Weltkrieg 23.Onlineprojekt Gefallenendenkmäler

 Verwaltungsgeschicht 

In de Franzosentied von 1810 bet 1814 hett de Oort to de Mairie Kerklinneln in’n Kanton Veern höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1885 to de Vaagdie Kerklinneln in dat Amt Veern tohöört. Na 1885 weer dat in’n Kreis Veern, de 1932 mit’n Kreis Achem to’n ne’en un grötteren Kreis Veern tohoopgahn is.

De Oort billt von öllers tohoop mit Brammer de Gemeen Kreepm, de an’n 1. Juli 1972 mit de Gemeenreform in Neddersassen Deel von de Gemeen Kerklinneln worrn is. Sietdem billt Kreepm en Oortschop mit egen Oortsvörsteiher binnen de Gemeen Kerklinneln.

 Inwahnertall 

 * tohoop mit Brammer

 Religion 

Kreepm is evangeelsch-luthersch präägt un höört to dat Kaspel von de Petrus-Kark in Kerklinneln.

För de Kathoolschen is de St.-Josef-Kark in Veern tostännig.

De Karkhoff Kreepm-Brammer liggt twüschen de beiden Dörper un is 1942 anleggt worrn.

 Börgermeesters/Oortsvörsteihers 

Börgermeesters:
 –30. Juni 1972: Heinrich Bunke

Oortsvörsteihers:
 opstunns: Karin Wiedemann (CDU)

 Kultur 

En Denkmaal för de Fullenen ut de twee Weltkrieg’ steiht op’n Karkhoff Kreepm-Brammer.

 Verenen 

De Schüttenvereen Kreepm-Brammer is an’n 19. Mai 1901 grünnt worrn.

 Weertschop un Infrastruktur 

Elektrischen Stroom hett de Oort 1912 kregen.

 Verkehr 

Dör Kreepm löppt de Kreisstraat 18, de in’n Süüdwesten över Brammer na Kerklinneln an de Landsstraat 171 geiht un in’n Westen na de Dörper Lüttjen Zähln, Groten Zähln un Odeweg. Von Kreepm ut geiht in’n Noorden de K 25 (in’n Landkreis Rodenborg K 233) na Süderwals un Westerwals. De L 171 föhrt von Kerklinneln in’n Süüdoosten na Veern an de Bundsstraat 215 un in’n Noordoosten na Jeddingen un Visselhöövd.

De nächste Autobahn is de Autobahn 27 (Afsnidd Bremen–Wasra). De Opfohrt 26 Veern-Oost is acht Kilometer wied weg in’n Süüdwesten von Kreepm an de L 171.

De nächste Bahnhoff is so bi ölven Kilometer in’n Süüdwesten de Bahnhoff Veern an de Bahnlien Wunsdörp–Bremen. Disse Bahnhoff is ok inbunnen in dat Nett von de Regio-S-Bahn Bremen/Neddersassen. De Bahnhoff Kerklinneln an de Bahnlien Ülzen–Langwedel (inricht 1873) weer fiev Kilometer in’n Süüdwesten, is aver 1987 dichtmaakt worrn.

 Scholen 

Kreepm harr fröher en egen Volksschool. Nadem de School 1962 dichtmaakt hett, gaht de Kinner vondaag op de Lintler Geest-School in Bennbössel.

 Literatur 

 Udo Freitag: Chronik der Ortschaften Kreepen und Brammer. 1998

 Footnoten 

Kategorie:Oort
Kategorie:Landkreis Veern